CELEX: 32018D0321(01)
Language: lv
Date: 2018-03-14 00:00:00
Title: Komisijas Lēmums (2018. gada 14. marts) par Bēgļu atbalsta mehānismu Turcijā, ar ko groza Komisijas Lēmumu C(2015) 9500 attiecībā uz iemaksām Bēgļu atbalsta mehānismā Turcijā

21.3.2018   
            
            
               LV
            
            
               Eiropas Savienības Oficiālais Vēstnesis
            
            
               C 106/4
            
         KOMISIJAS LĒMUMS
   (2018. gada 14. marts)
   par Bēgļu atbalsta mehānismu Turcijā, ar ko groza Komisijas Lēmumu C(2015) 9500 attiecībā uz iemaksām Bēgļu atbalsta mehānismā Turcijā
   (2018/C 106/05)
   EIROPAS KOMISIJA,
   ņemot vērā Līgumu par Eiropas Savienības darbību un jo īpaši tā 210. panta 2. punktu un 214. panta 6. punktu,
   tā kā:
   
               (1)
            
            
               ES un Turcijas 2016. gada 18. marta paziņojuma (“paziņojums”) 6. punktā noteikts, ka Savienība līdz 2018. gada beigām nodrošinās papildu 3 000 000 000 euro finansējumu mehānismam, tiklīdz gandrīz pilnībā būs izmantoti sākotnēji Bēgļu atbalsta mehānismam Turcijā (“mehānisms”) piešķirtie 3 000 000 000 euro un ja būs izpildīti attiecīgie noteikumi.
            
         
               (2)
            
            
               Dalībvalstu valdību pārstāvji 2016. gada 3. februārī izstrādāja Kopīgu izpratni, ar ko izveido pārvaldības un nosacījumu sistēmu Bēgļu atbalsta mehānismam Turcijā starp ES dalībvalstīm un Komisiju” (“kopīga izpratne”).
            
         
               (3)
            
            
               Komisija norāda, ka iemaksu sadalījums pirmajam piešķīrumam bija 1 000 000 000 euro no Savienības budžeta un 2 000 000 000 euro no dalībvalstīm. Tā uzskata, ka otrajam piešķīrumam 2018. un 2019. gadam būtu jānorisinās pēc tāda paša sadalījuma principa.
            
         
               (4)
            
            
               Pakāpeniska palīdzības sniegšana ir atkarīga no izpratnes starp Eiropas Savienību un Turciju pastāvīgas īstenošanas, lai izvērstu savu sadarbību to personu atbalstam, kurām piešķirts pagaidu aizsardzības statuss, un krīzes pārvaldībai saskaņotā veidā.
            
         
               (5)
            
            
               Atsevišķās dalībvalstu iemaksas būtu jāiekļauj Savienība budžetā kā ārējie piešķirtie ieņēmumi saskaņā ar Eiropas Parlamenta un Padomes Regulu (ES, Euratom) Nr. 966/2012 (1) 21. panta 2. punkta b) apakšpunktu. Komisijai, kura saskaņā ar Līguma 317. pantu ir vienīgā atbildīgā par Savienības budžeta izpildi un kura rīkojas Savienības vārdā, būtu jāsaņem dalībvalstu iemaksu sertifikāti. Ikviens iemaksu sertifikāts, kas izteikts euro, saskaņā ar Komisijas Deleģētās regulas (ES) Nr. 1268/2012 7. panta 2. punktu (2) ļauj Komisijai pēc minētā sertifikāta saņemšanas darīt pieejamas attiecīgās saistību apropriācijas. Atsevišķajiem iemaksu sertifikātiem jābūt balstītiem uz vienotu paraugu, lai vajadzības gadījumā tos varētu pielāgot konkrētām vajadzībām.
            
         
               (6)
            
            
               Lēmumi un darbības, kas saistītas ar humānās palīdzības sniegšanu, tiks veiktas saskaņā ar Padomes Regulu (EK) Nr. 1257/96 (3) un Eiropas konsensa par humāno palīdzību (4) principiem.
            
         
               (7)
            
            
               Iepriekš minēto iemeslu dēļ ir attiecīgi jāgroza Komisijas Lēmums C(2015) 9500,
            
         IR PIEŅĒMUSI ŠO LĒMUMU.
   1. pants
   Komisijas Lēmumu C(2015) 9500 groza šādi:
   
               1)
            
            
               lēmuma 1. pantu aizstāj ar šādu:
               “Ar šo lēmumu izveido koordinācijas mehānismu – Bēgļu atbalsta mehānismu Turcijā (“mehānisms”), kura mērķis ir palīdzēt Turcijai risināt neatliekamās bēgļu un personu, kas tiesīgas saņemt alternatīvo aizsardzību, un to uzņēmēju kopienu humānās un attīstības vajadzības, kā arī palīdzēt valsts un vietējām iestādēm pārvaldīt un risināt bēgļu un personu, kas tiesīgas saņemt alternatīvo aizsardzību, pieplūduma radītās sekas.”;
            
         
               2)
            
            
               lēmuma 2. panta 2. punktu aizstāj ar šādu:
               “Mehānisma konkrētais mērķis ir uzlabot bēgļiem un personām, kas tiesīgas saņemt alternatīvo aizsardzību, un to uzņēmējām kopienām, kā arī valsts un vietējām iestādēm bēgļu un personu, kas tiesīgas saņemt alternatīvo aizsardzību, pieplūduma radīto seku pārvaldībā un risināšanā sniegtā atbalsta efektivitāti un atbilstību.”;
            
         
               3)
            
            
               lēmuma 4. panta 1. un 2. punktu aizstāj ar šādiem:
               
                           “1.
                        
                        
                           Ar šo mehānismu koordinē summu 3 000 000 000 euro apmērā 2016.–2017. gadam un papildu summu 3 000 000 000 euro apmērā 2018.–2019. gadam.
                           
                              ES budžeta ieguldījums
                           
                        
                     
                           2.
                        
                        
                           1 000 000 000 euro no attiecīgajām kopējām summām, kas ir 3 000 000 000 euro 2016.–2017. gadam, kā arī 2018.–2019. gadam, finansē no ES budžeta, ņemot vērā atbilstošus individuālos finansēšanas lēmumus saskaņā ar 84. panta 2. punktu Regulā (ES, Euratom) Nr. 966/2012 un saskaņā ar tās finanšu noteikumiem un prasībām attiecīgajā pamataktā.”;
                        
                     
         
               4)
            
            
               lēmuma 4. pantam pievieno šādu 4. punktu:
               
                           “4.
                        
                        
                           Dalībvalstis iemaksā summu 2 000 000 000 euro apmērā 2018.–2019. gadam, pamatojoties uz iemaksu sadalījumu, kas balstīts uz nacionālā kopienākuma (NKI) koeficientu [Eiropas Savienības 2018. gada budžetu].”;
                        
                     
         
               5)
            
            
               lēmuma 5. panta 1. punkta iv) apakšpunktu aizstāj ar šādu:
               
                           “iv)
                        
                        
                           uzrauga dalībvalstu iemaksas saskaņā ar iemaksu grafiku, kas norādīts katras dalībvalsts iemaksu sertifikātā.”;
                        
                     
         
               6)
            
            
               lēmuma 8. panta 3. punktu aizstāj ar šādu:
               “Komisija ciešā sadarbībā ar dalībvalstīm izvērtē mehānisma pirmo piešķīrumu līdz 2021. gada 31. decembrim un otro piešķīrumu – līdz 2023. gada 31. decembrim.”;
            
         
               7)
            
            
               lēmuma 9. panta 1. punktu aizstāj ar šādu:
               
                           “1.
                        
                        
                           Šis mehānisms ir spēkā no 2016. gada 1. janvāra attiecībā uz finanšu iemaksām 2016. un 2017. budžeta gadā un finanšu iemaksām 2018.–2019. budžeta gadā. Mehānismu pārvalda, pamatojoties uz dalībvalstu iemaksām un to grafiku, kas paziņots Komisijai un ko Komisija apstiprinājusi.”
                        
                     
         2. pants
   1.   Šis lēmums stājas spēkā tā pieņemšanas dienā.
   2.   To publicēs Oficiālajā Vēstnesī.
   
      Briselē, 2018. gada 14. martā
      
         
            Komisijas vārdā –
         
         
            Komisijas loceklis
         
         Johannes HAHN
      
   
   
      (1)  Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).
   
      (2)  OV L 362, 31.12.2012., 1. lpp.
   
   
      (3)  Padomes 1996. gada 20. jūnija Regula (EK) Nr. 1257/96 par humāno palīdzību (OV L 163, 2.7.1996., 1. lpp.).
   
      (4)  Padomes un Padomē sanākušo dalībvalstu valdību pārstāvju, Eiropas Parlamenta un Eiropas Komisijas kopīgais paziņojums “Eiropas konsenss par humāno palīdzību” (OV C 25, 30.1.2008., 1. lpp.).
   
      PASKAIDROJUMA RAKSTS
      Komisijas lēmuma par Bēgļu atbalsta mehānismu Turcijā, ar ko groza Komisijas Lēmumu C(2015) 9500 attiecībā uz iemaksām Bēgļu atbalsta mehānismā Turcijā, pieņemšana
      Bēgļu atbalsta mehānisms Turcijā tika izveidots 2015. gadā kā spēcīgs pierādījums ES saistībām atbalstīt bēgļus Turcijā. Tas aptver gan humāno, gan cita veida atbalstu, lai palīdzētu Turcijai bēgļu uzņemšanas centienos. Finansējuma pirmā daļa 3 miljardu euro apjomā mehānisma ietvaros tika piešķirta 2016. un 2017. gadam.
      Pirmās daļas piešķīrums Bēgļu atbalsta mehānisma Turcijā ietvaros bija sekmīgs. Visa operatīvās darbības finansējuma summa 3 miljardu euro apjomā tika ieplānota, apstiprināta un par to tika noslēgti līgumi 21 mēneša laikā kopš ES un Turcijas paziņojuma noslēgšanas 2016. gada martā. Otrais ziņojums par mehānismu (1) ietver sīkāku informāciju par rezultātiem un kopumā 72 projektu īstenošanu. Ziņojums liecina par taustāmiem rezultātiem. Tas ietver ikmēneša ienākumu atbalstu gandrīz 1,2 miljoniem visneaizsargātāko bēgļu ikmēneša naudas pārvedumu veidā no ārkārtas sociālās drošības tīkla; turku valodas apmācību 312 000 bērnu bēgļu un mācību materiālus 500 000 studentu un primārās veselības aprūpes konsultācijas gandrīz 764 000 bēgļu un vakcinācijas vairāk nekā 217 000 Sīrijas bēgļu bērniem. Mehānisma pārvaldība arī deva iespēju izveidot partnerības pieeju starp ES un dalībvalstīm, un kopīga pārvaldība nebūtu iespējama bez finansējuma, kas tiek piešķirts tieši no ES budžeta.
      ES ir nopietni ieinteresēta turpināt iesākto darbu, kas ir izrādījies efektīvs. Tādējādi šis Komisijas lēmums tiek sagatavots ar mērķi nodrošināt, ka mehānisma vērtīgais darbs var turpināties, kā tas izklāstīts ES un Turcijas paziņojumā.
      ES un Turcijas paziņojumā tika apstiprināts, ka ES mehānisma vajadzībām līdz 2018. gada beigām piesaistīs vēl 3 miljardus euro, ja tiks izpildīti attiecīgie nosacījumi. Tādējādi, lai nodrošinātu mehānisma projektu turpināšanos un pastāvīgu atbalstu bēgļiem, ir vajadzīgs lēmums par papildu finansējumu. Tāpēc Komisija pieņem lēmumu par otro piešķīrumu 3 miljardu euro apmērā Bēgļu atbalsta mehānismam Turcijā. Saskaņā ar mehānismu piesaistīto budžetu 2016. un 2017. gadā veidoja 1 miljards euro no ES budžeta, un 2 miljardi euro bija dalībvalstu iemaksas kā ārējie piešķirtie ieņēmumi. Tiek ierosināts šādu kārtību turpināt 2018. un 2019. gadā. Šāds sadalījums nodrošina, ka ES budžetā saglabājas pietiekamas rezerves, lai risinātu ārkārtas gadījumus un negaidītas krīzes līdz pašreizējās daudzgadu finanšu shēmas beigām, jo īpaši migrācijas jomā.
      Dalībvalstu iemaksu nodrošināšana mehānismam 2016. un 2017. gadā sekoja pēc tam, kad tika panākta vienošanās par kopīgu izpratni, ar ko izveido pārvaldības un nosacījumu sistēmu Bēgļu atbalsta mehānismam Turcijā starp Komisiju un 28 dalībvalstu valdību pārstāvjiem (2). Mehānisma struktūras pārvaldība, kuras kodols ir komiteja, kurā visām dalībvalstīm ir balsstiesības un Turcija piedalās padomdevēja statusā, ir izrādījusies ļoti efektīva. Ja otro piešķīrumu veidotu tikai ES budžeta līdzekļi, tiktu piemēroti ES standarta noteikumi un dalībvalstis tiktu izslēgtas no mehānisma pārvaldības. Komisija aicina dalībvalstis noteikt līdzīgu kārtību attiecībā uz 2018. un 2019. gadu, paredzot atsevišķas dalībvalstu iemaksas Savienības budžetā kā arējos piešķirtos ieņēmumus, tāpat kā tas notika ar pirmā piešķīruma gadījumā.
      
         (1)  Komisijas 2018. gada 13. marta paziņojums COM(2018) 91.
      
         (2)  Kopīga izpratne, ar ko izveido pārvaldības un nosacījumu sistēmu Bēgļu atbalsta mehānismam Turcijā starp Komisiju un 28 dalībvalstu valdību pārstāvjiem, kas tika panākta 2016. gada 5. februārī.